**Informatīvais ziņojums**

**„Par problēmām valsts institūciju lietošanā un apsaimniekošanā**

**nodoto nekustamo īpašumu pārvaldīšanas jomā”**

**Normatīvais regulējums**

*Civillikuma* 1084.pants noteic, ka katram būves īpašniekam, lai aizsargātu sabiedrisko drošību, jātur sava būve tādā stāvoklī, ka no tās nevar rasties kaitējums ne kaimiņiem, ne garāmgājējiem, ne arī tās lietotājiem.

*Publiskas personas finanšu līdzekļu un mantas izšķērdēšanas novēršanas likuma* 6.2 panta pirmā un otrā daļa paredz, ka publiskas personas nekustamā īpašuma pārvaldīšana ir šā īpašuma valdītāja uzdevums, kas ietver pienākumu nodrošināt nekustamā īpašuma lietošanu un uzturēšanu (fizisku saglabāšanu visā tā ekspluatācijas laikā) atbilstoši normatīvo aktu prasībām un veicināt tā uzlabošanu. Publiskas personas nekustamā īpašuma valdītājs šā īpašuma pārvaldīšanu nodrošina tieši vai pastarpināti, uzdodot pārvaldīšanas darbības veikt savā padotībā esošai iestādei, kapitālsabiedrībai, kuras pamatdarbības veids ir nekustamā īpašuma pārvaldīšana, vai *Ministru kabineta 2011.gada 6.decembra noteikumu Nr.934 „Noteikumi par valsts nekustamā īpašuma pārvaldīšanas principiem un kārtību”* 11. un 13.punktā minētajām personām vai iestādēm.

Plānojot, veicot un pārraugot pārvaldīšanas darbības, valsts nekustamā īpašuma valdītāja, kā arī personas un iestādes, kuras pilnvarotas veikt valsts nekustamā īpašuma pārvaldīšanas darbības, pienākums ir ievērot normatīvos aktus, sabiedrības intereses, kā arī šādus *Ministru kabineta 2011.gada 6.decembra noteikumu Nr.934 „*[*Noteikumi par valsts nekustamā īpašuma pārvaldīšanas principiem un kārtību*](http://likumi.lv/doc.php?id=240919)*”* 3.punktā noteiktos valsts nekustamā īpašuma pārvaldīšanas principus:

* saskaņā ar normatīvo aktu prasībām uzturēt valsts nekustamo īpašumu, īstenojot nepārtrauktu pārvaldīšanas procesu un izvēloties optimālas pārvaldīšanas darba metodes, un tādējādi nodrošināt valsts nekustamā īpašuma lietošanas īpašību (kvalitātes) saglabāšanu visā ekspluatācijas laikā, kā arī sabiedrības un personas drošības vai veselības aizskāruma (turpmāk –apdraudējums) nepieļaujamību;
* valsts nekustamā īpašuma pārvaldīšanas procesā veicināt valsts nekustamā īpašuma uzlabošanu, tajā skaitā apkārtējās vides kvalitātes saglabāšanu un paaugstināšanu atbilstoši finanšu resursiem
* nodrošināt ar valsts nekustamā īpašuma lietošanas mērķi saskaņotu valsts nekustamā īpašuma efektīvu un ekonomiski lietderīgu izmantošanu, ievērojot normatīvajos aktos noteiktās vides aizsardzības prasības;
* lai uzlabotu pārvaldīšanas darba organizāciju un efektivitāti, veicināt pārvaldīšanas procesā iesaistīto personu atbilstošas kvalifikācijas iegūšanu.

Minēto noteikumu 4.punkts noteic valsts nekustamā īpašuma pārvaldīšanas darbības:

* valsts nekustamā īpašuma apsaimniekošana, tai skaitā saskaņā ar *Ministru kabineta 2011.gada 6.decembra ieteikumu Nr.2 „Ieteikumi valsts nekustamā īpašuma vienotas pārvaldīšanas nodrošināšanai”* (turpmāk – ieteikumi Nr.2) 9.punktu:
* valsts nekustamā īpašuma telpu un sanitāro mezglu sanitārā apkope saskaņā ar ikgadējo valsts nekustamā īpašuma apsaimniekošanas pasākumu plānu, kā arī savlaicīga nepieciešamo drošības pasākumu veikšana valsts nekustamajā īpašumā (ēkā, būvē, telpā, būvei piegulošajā teritorijā), lai nepieļautu apdraudējuma iestāšanos;
* valsts nekustamā īpašuma un tajā esošo iekārtu un inženierkomunikāciju tehniskā apkope (tehniskā stāvokļa kontrole, regulēšana un citas darbības) saskaņā ar ikgadējo valsts nekustamā īpašuma apsaimniekošanas plānu, lai nodrošinātu to uzturēšanu (fizisku saglabāšanu) visā ekspluatācijas laikā un nepieļautu apdraudējuma iestāšanos. Minētajā pasākumu plānā nosaka tehniskās apkopes intervālus un tehniskās apkopes darbības, ievērojot ražotāju vai normatīvajos aktos noteiktās prasības;
* ja ir konstatēts bojājums, – valsts nekustamā īpašuma un tajā esošo inženierkomunikāciju remonta veikšana, lai atjaunotu tādu stāvokli, kas nodrošina to turpmāku ekspluatāciju. Remontu veic kā ārkārtas remontu ieteikumu Nr.2 11.punktā minēto bojājumu likvidācijai vai savlaicīgai novēršanai vai kā plānotu remontu saskaņā ar ēku vai būvju uzlabošanas darbu plānu;
* zemes vienību sakopšana saskaņā ar normatīvo aktu prasībām;
* valsts nekustamā īpašuma vizuālā pārbaude;
* ēkas un būves tehniskā apsekošana;
* ēkas un būves uzlabošanas darbu (remonti, renovācija vai rekonstrukcija) plānošana, kā arī nepieciešamo darbību organizēšana un kontrole;
* ēku un būvju apdrošināšana;
* civiltiesisku līgumu slēgšana, tajā skaitā par valsts nekustamā īpašuma apgrūtināšanu ar lietu tiesībām un par valsts nekustamā īpašuma lietošanu (tajā skaitā nomu) atbilstoši normatīvo aktu prasībām, un to izpildes kontrole, nodrošinot pēc iespējas efektīvu un ekonomiski lietderīgu valsts nekustamā īpašuma izmantošanu;
* līgumu slēgšana ar komunālo pakalpojumu sniedzējiem par apkures, ūdensapgādes un kanalizācijas pakalpojumu nodrošināšanu, sadzīves atkritumu izvešanu un citu pakalpojumu nodrošināšanu, kā arī šo līgumu izpildes kontrole;
* saskaņā ar normatīvajiem aktiem noteikto obligāto maksājumu veikšana valsts vai pašvaldību budžetos;
* ar valsts nekustamā īpašuma pārvaldīšanu saistītas finanšu uzskaites organizēšana;
* valsts nekustamā īpašuma pārvaldīšanas ieņēmumu un izdevumu analīze un nekustamā īpašuma izmantošanas perspektīvu izvērtēšana;
* valsts nekustamā īpašuma lietas vešana;
* ar valsts nekustamo īpašumu pārvaldīšanu saistītās informācijas apkopošana un aktualizēšana.

Lielākā daļa valsts nekustamo īpašumu pārvaldīšanas darbību ir veicamas nepārtraukti ikdienu, vai nekavējoties pēc konkrēto apstākļu konstatēšanas (piemēram, ārkārtas remonti ieteikumos Nr.2 minētajos gadījumos).

Atsevišķas pārvaldīšanas darbības veicamas periodiski normatīvajos aktos noteiktajos termiņos, piemēram, ieteikumu Nr.2)*:*

*-* 4.1.apakšpunkts nosaka, ka valsts nekustamā īpašuma apsaimniekošanas plānošanu nodrošina, atbilstoši finanšu resursu iespējām reizi gadā ne vēlāk kā līdz 31.decembrim izstrādājot valsts nekustamā īpašuma apsaimniekošanas pasākumu plānu nākamajam gadam;

- 7.punkts nosaka, lai nodrošinātu valsts nekustamā īpašuma pārvaldīšanas ieņēmumu un izdevumu analīzi, reizi gadā aizpildāms valsts nekustamā īpašuma pārvaldīšanas ieņēmumu un izdevumu pārskats;

- 8.punkts nosaka, ka valsts nekustamā īpašuma (izņemot apbūvētu zemi, ja apbūves īpašnieks nav valsts) izmantošanas perspektīvas izvērtē (tostarp esošo valsts nekustamā īpašuma izmantošanu, tai skaitā veic pārvaldīšanas ieņēmumu un izdevumu analīzi; iespējamās valsts nekustamā īpašuma izmantošanas un atsavināšanas alternatīvas, vērtējot katras alternatīvas kapitāla atdevi; nepieciešamās investīcijas valsts nekustamā īpašuma maksimālas kapitāla atdeves nodrošināšanai) ne retāk kā reizi piecos gados;

- 14.punkts nosaka, ka ēku vai būvju tehnisko apsekošanu veic ne retāk kā reizi 10 gados. Ja ēkām vai būvēm ir konstatēts būtisks tehniskais nolietojums, tehnisko apsekošanu veic ne retāk kā reizi divos gados;

- 3.pielikumā noteikts zemes vienību, inženierbūvju un ēku atsevišķu elementu vizuālās pārbaudes darbību veikšanas biežums.

Īstenojot nekustamo īpašumu pārvaldīšanu, ievērojami arī citos normatīvajos aktos noteiktie pienākumi, piemēram normatīvajos aktos teritorijas kopšanas, būvju uzturēšanas, būvniecības, ugunsdzēsības u.c. jomās.

Papildus jāvērš uzmanība, ka atbilstoši Ministru kabineta 2013.gada 29.oktobra noteikumu Nr.1191 „Kārtība, kādā publiska persona nomā nekustamo īpašumu no privātpersonas vai kapitālsabiedrības un publicē informāciju par nomātajiem un nomāt paredzētajiem nekustamajiem īpašumiem” 3.punktam publiska persona vai publiskas personas institūcija, kura plāno nomāt nekustamo īpašumu savu funkciju izpildes nodrošināšanai, var nomāt nekustamo īpašumu no privātpersonas vai kapitālsabiedrības, ja atbilstoši normatīvajiem aktiem par publiskas personas mantas iznomāšanu nav pieejams publiskai personai piederošs nekustamais īpašums vai publiskai personai piederoša nekustamā īpašuma noma ir finansiāli neizdevīga.

**Pašreizējās situācijas raksturojums un problēmu apraksts**

Šobrīd daļa valsts nekustamo īpašumu netiek pārvaldīti atbilstoši normatīvo aktu prasībām.

Jau ar Ministru kabineta 2006. gada 9. maija rīkojumu Nr.319 „Par Valsts nekustamā īpašuma vienotas pārvaldīšanas un apsaimniekošanas koncepciju” apstiprinātajā Valsts nekustamā īpašuma vienotas pārvaldīšanas un apsaimniekošanas koncepcijā (turpmāk – Koncepcija) tika identificētas problēmas:

- nereti tieši nekustamā īpašuma uzturēšanai pietrūkst finansējums, jo ministriju galvenā atbildība ir to pamatfunkciju veikšana. Pastāvošā pieeja, kad remonta un būvniecības darbi, tostarp pārbūves un atjaunošanas darbi, tiek finansēti no budžeta, ir novecojusi, jo ierobežoto līdzekļu apstākļos valsts budžetam vienmēr būs risināmas daudz globālākas valsts pārvaldes problēmas;

- ilgstošs līdzekļu trūkums nekustamo īpašumu sakārtošanai rada arvien lielāku līdzekļu nepieciešamību nākotnē. Savlaicīgi neveiktie kārtējā remonta un būvniecības darbi, tostarp pārbūves un atjaunošanas darbi, rada nākotnes izmaksu pieaugumu ne tikai ēku stāvokļa tālākas pasliktināšanās, bet arī straujo inflācijas tempu dēļ. Šodien jau vērojama situācija, ka ēku un būvju stāvoklis ir tik slikts, ka kļūst ekonomiski neizdevīgi tās pārbūvēt vai atjaunot;

- būtisks trūkums nekustamo īpašumu uzturēšanas finansēšanā ir fakts, ka valsts iestādēm amortizācijas atskaitījumi joprojām ir tikai grāmatvedības kategorija, bet reāli uzkrājumi netiek veidoti.

Lai risinātu identificētās problēmas, Ministru kabinets atbalstīja Koncepcijas IV nodaļā ietverto risinājuma 2. variantu, kas paredz arī pakāpenisku valsts nekustamo īpašumu pārvaldīšanas centralizāciju, kā arī pakāpenisku (5 - 10 gadu laikā) pāreju uz tirgus nomas maksu par valsts nekustamo īpašumu lietošanu, ievērojot gadskārtējā valsts budžeta finansiālās iespējas un saskaņojot katrā konkrētā gadījumā ikgadējo nomas maksas apmēru ar attiecīgo nozaru ministriju un Finanšu ministriju.

Koncepcijā noteikto pasākumu izpildes rezultātā, pārņemot Finanšu ministrijas valdījumā un valsts akciju sabiedrības „Valsts nekustamie īpašumi” pārvaldīšanā valsts nekustamos īpašumus no citām valsts iestādēm, ņemot vērā nekustamo īpašumu lietotāju - valsts iestāžu, valsts kapitālsabiedrību un atvasinātu publisku personu un to iestāžu (turpmāk arī – institūcijas) - pieejamo finanšu līdzekļu nepietiekamību attiecīgo valsts nekustamo īpašumu nomas maksu segšanai, tika rasts pagaidu risinājums un noslēgti valsts nekustamo īpašumu apsaimniekošanas un lietošanas līgumi, kas paredz pienākumu telpu lietotājiem pašiem veikt valsts nekustamā īpašuma apsaimniekošanu un uzturēšanu. Šāds pagaidu risinājums piemērots arī valsts akciju sabiedrības „Valsts nekustamie īpašumi” īpašumā esošajiem nekustamajiem īpašumiem.

Institūcijas to apsaimniekošanā un lietošanā nodoto valsts un valsts akciju sabiedrības „Valsts nekustamie īpašumi” īpašumā esošo nekustamo īpašumu apsaimniekošanu un uzturēšanu veic no kopējiem to funkciju veikšanai pieejamajiem finanšu līdzekļiem, kas ir nepietiekami visu izdevumu segšanai, tostarp funkciju veikšanai nepieciešamo nekustamo īpašumu pārvaldīšanai atbilstoši normatīvo aktu prasībām. Esošā finansējuma ietvaros prioritāri tiek risinātas vispirms daudz svarīgākas nozaru problēmas un institūcijas nespēj nodrošināt nekustamā īpašuma pienācīgu uzturēšanu, kā rezultātā samazinās kopējā institūciju lietošanā esošo nekustamo īpašumu vērtība, jo atsevišķu ēku - to, kuras netiek pienācīgi apsaimniekotas, tehniskā stāvokļa izvērtēšana liecina, ka nepienācīgi apsaimniekojot nekustamos īpašumus, to vērtība, neņemot vērā svārstības nekustamo īpašumu tirgū, pazeminājusies par 7 līdz pat 20%. Kvalitatīvāka ēku apsaimniekošana nemaina ēku atsevišķu konstruktīvo elementu nolietojuma apmēru, jo to nosaka būvniecībā izmantoto materiālu lietderīgās kalpošanas ilgums, taču pienācīgi apsaimniekojot ēku iekštelpas, inženierkomunikāciju tīklus un sanitārtehniskās ērtības, sekojot līdzi jumta konstrukciju un seguma tehniskajam stāvoklim, ir iespējama ēku vērtības palielināšanās.

Būtisks trūkums ir apstāklim, ka valsts iestādes nevar veidot finanšu uzkrājumus valsts nekustamā īpašuma kārtējiem un kapitālajiem remontdarbiem, kas izriet no vispārējiem valsts budžeta veidošanas principiem.

Nepietiekošā finansējuma jautājums tiek novirzīts uz gadskārtējā valsts budžeta likumprojekta sagatavošanas procesu, un vienīgais risinājums ēkas uzturēšanas (vai steidzamu avārijas darbu) finansējuma nodrošināšanai ir iesniegt papildus nepieciešamo finanšu resursu pieprasījumu jauno politikas iniciatīvu ietvaros, kas ierobežotu valsts budžeta finanšu līdzekļu apstākļos nereti netiek ietvertas valdības prioritātēs. Tā rezultātā pastāvīgs finansējuma trūkums institūciju lietošanā esošo nekustamo īpašumu uzturēšanai ilgtermiņā prezumē daudz lielāku kapitālieguldījumu nepieciešamību un daudz lielāku fiskālo ietekmi uz vispārējās valdības budžeta bilanci, kas ir pretrunā ar Koncepcijā izvirzītajiem mērķiem un *Ministru kabineta 2011. gada 6. decembra noteikumos Nr. 934 „Noteikumi par valsts nekustamā īpašuma pārvaldīšanas principiem un kārtību”* noteiktajiem valsts nekustamā īpašuma pārvaldīšanas principiem, t.sk. pastāvīgi sekot līdzi valsts nekustamā īpašuma tehniskajam stāvoklim, nodrošinot nepieciešamo remontdarbu u.c. valsts nekustamā īpašuma apsaimniekošanas darbību veikšanu.

Kā rādītājs tam, ka institūcijas to resursu ietvaros nespēj nodrošināt valsts nekustamo īpašumu pienācīgu uzturēšanu, vairākkārt ir tikuši virzīti un pieņemti Ministru kabineta rīkojumu projekti par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”, piemēram,:

1. *Ministru kabineta 2013.gada 16.jūlija rīkojums Nr.329 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem””, ar kuru tika piešķirts finansējums Latvijas Republikas prokuratūrai 88 461,36 euro apmērā šādu neatliekamu darbu veikšanai:*
   1. 33 925,53 *euro* - Valmieras rajona prokuratūras ēkas jumta remontam Leona Paegles ielā 11, Valmierā (būves kadastra apzīmējums 9601 001 2530 001);
   2. 20 823,73 *euro* - Ogres rajona prokuratūras ēkas jumta remontam Krasta ielā 11, Ogrē, Ogres novadā (būves kadastra apzīmējums 7401 003 0129 001);
   3. 9 029,54 *euro* - Alūksnes rajona prokuratūras ēkas jumta remontam Dārza ielā 13, Alūksnē, Alūksnes novadā (būves kadastra apzīmējums 3601 026 4123 001);
   4. 19 783,61 *euro* – Dobeles rajona prokuratūras ēkas jumta remontam Viestura ielā 10, Dobelē, Dobeles novadā (būves kadastra apzīmējums 4601 007 2907 002);
   5. 2 067,43 *euro* – Rīgas tiesas apgabala prokuratūru ēkas nesošo konstrukciju pastiprināšanas darbiem Dzirnavu ielā 113, Rīgā (būves kadastra apzīmējums 0100 030 0090 003);
   6. 2 831,52 euro – Ģenerālprokuratūras ēkas hidroizolācijas nodrošināšanas darbiem Kalpaka bulvārī 6, Rīgā (būves kadastra apzīmējums 0100 009 003 001).
2. *Ministru kabineta 2013.gada 2.jūlija rīkojums Nr.288 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem””, ar kuru tika piešķirts finansējums Kultūras ministrijai 29 187,37 euro apmērā šādu neatliekamu darbu veikšanai:*
   1. 15 630,25 *euro* - Rīgas vēstures un kuģniecības muzejam siltuma mezgla remontam un maģistrālā ūdensvada iespējamās avārijas situācijas novēršanai nekustamajā īpašumā (nekustamā īpašuma kadastra Nr. 0100 007 0046) Palasta ielā 4, Rīgā, un nekustamajā īpašumā (nekustamā īpašuma kadastra Nr. 0100 007 0042) Palasta ielā 8, Rīgā;
   2. 5019,89 *euro* Latvijas Etnogrāfiskajam brīvdabas muzejam ūdens hidrantu remontam nekustamajā īpašumā (nekustamā īpašuma kadastra Nr. 0100 127 0528) Brīvības gatvē 440, Rīgā.
3. *Ministru kabineta 2012.gada 14.novembra rīkojums Nr.545 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem””, ar kuru tika piešķirts finansējums Kultūras ministrijai 82 550,76 euro apmērā šādu neatliekamu darbu veikšanai un izdevumu segšanai:*
   1. 2134,31 *euro* valsts aģentūrai „Memoriālo muzeju apvienība” J.Akuratera muzejā (nekustamā īpašuma kadastra Nr. 0100 550 221) Ojāra Vācieša ielā 6a, Rīgā, remontam (žoga nomaiņai);
   2. 23249,73 *euro* Latvijas Nacionālajam arhīvam darbības nodrošināšanai – logu nomaiņai Jelgavas zonālajā valsts arhīvā (nekustamā īpašuma kadastra Nr. 0900 005 0051), Pulkveža Brieža ielā 24, Jelgavā, Liepājas zonālajā valsts arhīvā (nekustamā īpašuma kadastra Nr. 1700 032 0071) Republikas ielā 11, Liepājā, Rēzeknes zonālajā valsts arhīvā (nekustamā īpašuma kadastra Nr. 2100 009 1405) Dārzu ielā 7a, Rēzeknē, un Ventspils zonālajā valsts arhīvā (nekustamā īpašuma kadastra Nr. 2700 502 0042) Pils ielā 86/88, Ventspilī.

Visos minētajos gadījumos institūcijas ar valsts akciju sabiedrību „Valsts nekustamie īpašumi” bija noslēgušas nekustamo īpašumu apsaimniekošanas un lietošanas līgumus. Minēto neatliekamo remontdarbu veikšanas cēlonis ir saistīts ar apsaimniekotāja finansējuma trūkumu regulāru un pilnvērtīgu pārvaldīšanas darbību veikšanai, kā arī uzkrājumu neesamība kārtējo un kapitālo remontdarbu veikšanai.

Lai tiktu nodrošināta finanšu uzkrājumu veidošana institūciju lietošanā esošo nekustamo īpašumu kārtējiem un kapitālajiem remontdarbiem, tādējādi savlaicīgi risinot augstāk minētās problēmas, ir nepieciešams nodibināt nomas attiecības, nomas maksā iekļaujot uzkrājumu kārtējiem un kapitālajiem remontdarbiem komponenti.

Jau 2010. gadā valsts akciju sabiedrība „Valsts nekustamie īpašumi” ar institūcijām noslēgtajos apsaimniekošanas un lietošanas līgumu grozījumos paredzēja pakāpenisku pāreju (sākot no 2012. gada) uz nomas attiecībām saskaņā ar *Ministru kabineta 2010. gada 8. jūnija noteikumiem Nr. 515 „Noteikumi par valsts un pašvaldību mantas iznomāšanas kārtību, nomas maksas noteikšanas metodiku un nomas līguma tipveida nosacījumiem”*, tostarp paredzot iespēju pagarināt apsaimniekošanas un lietošanas līgumu, ja attiecīgajai institūcijai finansējums netiks piešķirts.

Ņemot vērā pēdējos gados salīdzinoši ierobežoto līdzekļu esamību valsts budžetā, kā arī to, ka institūcijām finansējums nomas izdevumu segšanai valsts akciju sabiedrībai „Valsts nekustamie īpašumi” netika piešķirts, pāreja uz nomas attiecībām lielākajai daļai no institūcijām ik gadu tiek atlikta. Jāvērš uzmanība, jo ilgāk tiks atlikta pāreja uz nomas attiecībām, jo lēnāk veidosies finansiālā bāze institūciju lietošanā esošo nekustamo īpašumu uzturēšanai atbilstoši normatīvo aktu prasībām.

Finanšu ministrija (valsts akciju sabiedrība „Valsts nekustamie īpašumi”) likumprojekta „Par vidēja termiņa budžeta ietvaru 2014., 2015. un 2016. gadam” un likumprojekta „Par valsts budžetu 2014. gadam” sagatavošanas ietvaros tika iesniegusi priekšlikumus jaunajām politikas iniciatīvām un administratīvās kapacitātes stiprināšanas pasākumiem 2014. - 2016. gadam, iekļaujot papildus nepieciešamo finanšu resursu pieprasījumu pārejai uz nomas attiecībām ar tām institūcijām, kuras izmanto valsts akciju sabiedrības „Valsts nekustamie īpašumi” pārvaldīšanā esošos īpašumus (pie nosacījuma, ja pāreja uz nomas attiecībām tiek paredzēta no 2014. gada). Finansējuma piešķiršana 2014. gadā netika atbalstīta (Ministru kabineta 2013. gada 27. augusta sēdes prot. Nr. 46 102. § „Par valsts budžeta jaunajām politikas iniciatīvām 2014., 2015. un 2016. gadam” 1. punkts). Ņemot vērā ierobežotās valsts budžeta finansiālās iespējas 2015.gadā, jaunā politikas iniciatīva likumprojekta „Par valsts budžetu 2015. gadam” sagatavošanas ietvaros netika iesniegta. Ņemot vērā aktuālākās makroekonomiskās attīstības prognozes un Ministru kabineta 2015.gada 13.aprīļa sēdes protokollēmuma (prot. Nr.19 1.§) 6.punktā noteikto ministrijām un citām centrālajām valsts iestādēm negatavot un neiesniegt priekšlikumus jaunajām politikas iniciatīvām 2016., 2017. un 2018.gadam, izņemot veselības un izglītības jomu saistībā ar strukturālām reformām, kā arī iekšējās un ārējās drošības jomu, jaunā politikas iniciatīva arī likumprojekta „Par valsts budžetu 2016. gadam” sagatavošanas ietvaros netika iesniegta. Ministru kabineta 2015.gada 14.jūlija sēdē (prot. Nr.34 43.§) tika pieņemts zināšanai informatīvais ziņojums „Par priekšlikumiem turpmākai Valsts nekustamā īpašuma vienotas pārvaldīšanas un apsaimniekošanas koncepcijas īstenošanai”, atbalstīta informatīvā ziņojuma 5.sadaļā noteiktā rīcība saistībā ar turpmāko Valsts nekustamā īpašuma vienotas pārvaldīšanas un apsaimniekošanas koncepcijas īstenošanu, tostarp lemts jautājumu par nepieciešamo papildu finansējumu ministrijām un citām valsts pārvaldes iestādēm nomas maksas izdevumu segšanai par valsts akciju sabiedrības „Valsts nekustamie īpašumi” pārvaldīšanā esošo valsts nekustamu īpašumu lietošanu izskatīt Ministru kabinetā kopā ar visu ministriju un centrālo valsts iestāžu priekšlikumiem jaunajām politikas iniciatīvām likumprojekta „Par valsts budžetu 2017. gadam” un likumprojekta „Par vidēja termiņa budžeta ietvaru 2017., 2018. un 2019. gadam” sagatavošanas un izskatīšanas procesā atbilstoši valsts budžeta finansiālajām iespējām. Ņemot vērā Ministru kabineta 2016.gada 12.aprīļa sēdē (prot.Nr.15, 52.§) apstiprināto Latvijas Stabilitātes programmu 2016.-2019.gadam, fiskālā telpa 2017.gadā ir 0,16% no IKP, līdz ar to pastāv augsts risks, ka netiks piešķirts papildu finansējums ministrijām un citām valsts pārvaldes iestādēm nomas maksu izdevumu segšanai par valsts akciju sabiedrības „Valsts nekustamie īpašumi” pārvaldīšanā esošo nekustamo īpašumu lietošanu, iesniedzot priekšlikumu jaunajām politikas iniciatīvām likumprojekta „Par vidēja termiņa budžeta ietvaru 2017., 2018. un 2019. gadam” un likumprojekta „Par valsts budžetu 2017.gadam” sagatavošanas un izskatīšanas procesā. Ņemot vērā minēto, jautājums par nepieciešamo papildu finansējumu ministrijām un citām valsts pārvaldes iestādēm nomas maksas izdevumu segšanai par valsts akciju sabiedrības „Valsts nekustamie īpašumi” pārvaldīšanā esošo nekustamu īpašumu lietošanu tiks virzīts izskatīšanai Ministru kabinetā kopā ar visu ministriju un centrālo valsts iestāžu priekšlikumiem jaunajām politikas iniciatīvām likumprojekta „Par valsts budžetu 2018. gadam” un likumprojekta „Par vidēja termiņa budžeta ietvaru 2018., 2019. un 2020. gadam” sagatavošanas un izskatīšanas procesā atbilstoši valsts budžeta finansiālajām iespējām.

Šobrīd institūciju apsaimniekošanā un lietošanā nodota aptuveni trešā daļa no valsts akciju sabiedrības „Valsts nekustamie īpašumi” pārvaldīšanā esošās iznomājamās platības. Turklāt atsevišķos gadījumos ir noslēgti nomas līgumi ar institūcijām, taču ierobežoto valsts iestāžu finanšu resursu dēļ nomas maksas aprēķinā nav iekļauta uzkrājumu kārtējiem un kapitālajiem remontdarbiem komponente, līdz ar to arī par šiem objektiem ir meklējams risinājums papildu finanšu līdzekļu piešķiršanai institūcijai, lai nomas maksas aprēķinā varētu tikt iekļauta arī attiecīga uzkrājumu komponente.

Augstāk minēto apstākļu rezultātā ir izveidojusies situācija, ka daļa būvju ir nonākušas sliktā tehniskā stāvoklī, tām ir nesošo konstrukciju, jumta, fasādes bojājumi, kā rezultātā var tikt apdraudēta sabiedriskā drošība un cilvēku veselība.

Informatīvā ziņojuma 1. un 2.pielikumā atspoguļota informācija par nekustamo īpašumu, kas nodoti institūciju apsaimniekošanā un lietošanā, sastāvā esošām būvēm, kuru tehniskais stāvoklis ir vērtējams kā pirms avārijas stāvoklī esošs, nepieciešamajām veicamajām darbībām būvju tehniskā stāvokļa uzlabošanai vai nojaukšanai, kā arī papildu nepieciešamā finansējuma apmērs (atspoguļotas provizorisko izmaksu tāmes un laika grafiki veicamajiem darbiem). Informatīvā ziņojuma 1.pielikumā minētās ēkas „Gailīškrogs”, Vecpiebalgas pagastā, Vecpiebalgas novadā, nolietojums ir 80% (pirms avārijas stāvoklis), 2/3 ēkas ir bez pārseguma un jumta, ēkas nesagruvušās daļas jumta skaidu segums, jumta koka konstrukcijas un pārseguma sijas ir bojātas, laukakmens mūra sienā ir plaisas. Ņemot vērā būves faktisko tehnisko stāvokli un iespējamo apdraudējumu, nepieciešams nodrošināt ēkas konservācijas darbus. Par informatīvā ziņojuma 2.pielikumā minēto ēku Kalnciema ielā 10k-2, Rīgā, Būvniecības valsts kontroles birojs savā atzinumā norādīja, ka veicot ēkas vizuālo apskati un konstatējot atkāpes no prasībām, kas ietekmē ēkas drošumu, ir nepieciešams veikt ēkas tehnisko izpēti un novērst konstatēto bīstamību. Valsts akciju sabiedrības „Valsts nekustamie īpašumi” sagatavotajā tehniskās apsekošanas atzinumā konstatēts, ka ēkas jumta segums ir neapmierinošā stāvoklī un noteikti darbi konstatētās bīstamības novēršanai – jumta seguma maiņa, lifta šahtas apdares darbi, logu savienojuma vietu hermetizācija un āra palodžu maiņa.

Par nekustamajiem īpašumiem, kuru tehniskais stāvoklis prasa būtiskus kapitālieguldījumus un kompleksus risinājumus, tostarp iestādes pārvietošanu uz citām telpām būvdarbu laikā, jautājums par nepieciešamo finansējumu risināms atsevišķi, ievērojot Ministru kabineta 2015.gada 14.jūlija sēdē (prot. Nr.34 43.§) nolemto (piemēram nekustamais īpašums Brīvības ielā 55, Rīgā).

Uz doto brīdi tehniskā apsekošana vēl nav veikta visiem institūciju apsaimniekošanā un lietošanā nodotajiem nekustamajiem īpašumiem, līdz ar to šobrīd nav apzināts visu nekustamo īpašumu tehniskais stāvoklis. Nekustamo īpašumu tehniskā apsekošana tiek veikta pakāpeniski atbilstoši valsts akciju sabiedrības „Valsts nekustamie īpašumi” pieejamajiem finanšu un darbaspēka resursiem, to starp saņemot Būvniecības valsts kontroles biroja atzinumus par ēku tehnisko stāvokli, par ko tiek informētas arī valsts institūcijas, kuras lieto minētos objektus. Pēc tehniskās apsekošanas veikšanas tiks izstrādāts turpmākās rīcības plāns citiem nekustamajiem īpašumiem, līdz ar to, iespējams, būs nepieciešams risināt jautājumu par papildu finansējuma piešķiršanu no valsts budžeta arī citu neapmierinošā vai pirms avārijas stāvoklī esošu būvju neatliekamu uzlabošanas darbu veikšanai.

Jāvērš uzmanība, ka tiek meklēti iespējamie risinājumi arī Ārvalstu finanšu instrumentu un Eiropas Savienības politikas instrumentu finansējuma piesaistei institūciju apsaimniekošanā un lietošanā nodoto nekustamo īpašumu uzlabošanas pasākumu veikšanai. Piemēram, valsts akciju sabiedrība „Valsts nekustamie īpašumi” šobrīd īsteno Eiropas Ekonomikas zonas finanšu instrumenta projektus Rakstniecības un mūzikas muzeja apsaimniekošanā un lietošanā esošajā nekustamajā īpašumā Pils laukumā 2, Rīgā, Memoriālo muzeju apvienības apsaimniekošanā un lietošanā esošajos nekustamajos īpašumos „Raiņa muzejs „Tadenava”, Dunavas pagastā, Jēkabpils novadā, „Raiņa un Aspazijas vasarnīca” J.Pliekšāna ielā 5/7, Jūrmalā, „Raiņa un Aspazijas muzejs” Baznīcas ielā 30, Rīgā, „J.Akuratera memoriālais muzejs” Ojāra Vācieša ielā 6a, Rīgā, ir īstenots Eiropas Lauksaimniecības un lauku attīstības projekts Memoriālo muzeju apvienības apsaimniekošanā un lietošanā esošajā nekustamajā īpašumā „Raiņa muzejā Jasmuiža”, Preiļu novadā, Aizkalnes pagastā. Tāpat valsts akciju sabiedrība „Valsts nekustamie īpašumi” ir piesaistījusi Klimata pārmaiņu finanšu instrumentus savā pārvaldīšanā esošo ēku energoefektivitātes uzlabošanai, tā piemēram, ir īstenoti projekti - Kompleksi risinājumi siltumnīcefektu gāzu emisijas samazināšanai Latvijas Nacionālā arhīva ēkās Šampētera ielā 16, Rīgā un Pils ielā 86/88, Ventspilī, kas paredzēja energoefektivitātes pasākumu veikšanu Latvijas Nacionālā arhīva lietošanā un apsaimniekošanā esošajās ēkās.

Jāvērš uzmanība, ka valsts institūcijas, kuru apsaimniekošanā (lietotāju pienākums pašiem veikt īpašuma apsaimniekošanu un uzturēšanu) un bezatlīdzības lietošanā nodoti valsts un valsts akciju sabiedrības „Valsts nekustamie īpašumi” nekustamie īpašumi, pilnībā nenodrošina pat to darbību minimumu, ko pieprasa normatīvie akti. Piemēram, Ugunsdrošības un ugunsdzēsības likuma 10.pantā noteikts, ka *ēkas, būves, to daļu vai zemesgabala īpašniekam (valdītājam), pārvaldniekam, nomniekam vai citam lietotājam, kas saskaņā ar līgumu ir atbildīgs par ugunsdrošību objektā, ir pienākums nodrošināt normatīvajos aktos noteikto ugunsdrošības prasību ievērošanu.* Savukārt Ministru kabineta 2004.gada 17.februāra noteikumu Nr.82 „Ugunsdrošības noteikumi” 182.punkts nosaka, ka *zemējuma un zibens aizsardzības ierīču pārbaudes un elektro­insta­lācijas izolācijas pretestības mērījumus veic reizi sešos gados, sprādzienbīstamā vai ķīmiski agresīvā vidē - reizi gadā.* Apzināts, kaelektroinstalācijas izolācijas pretestības mērījumu veikšanai nekustamajos īpašumos, kas nodoti valsts institūciju apsaimniekošanā un lietošanā (116 līgumi), izmaksas varētu būt aptuveni 2 miljoni *euro* (pretestības mērījumu izmaksas katrā objektā ir atšķirīgas, tas ir, vidēji uz vienu objektu provazoriskās izmaksas varētu būt līdz 20 tūkstoši *euro*). Ja tiks atbalstīta papildu finansējuma piešķiršana institūcijām nomas maksas segšanai valsts akciju sabiedrībai „Valsts nekustamie īpašumi” un secīgi noslēgti nomas līgumi, elektroinstalāciju izolācijas pretestības mērījumi tiks veikti kā apsaimniekošanas darbības nomas maksas ietvaros. Ja papildu finansējuma piešķiršana institūcijām nomas maksu segšanai netiks atbalstīta, būs nepieciešams rast risinājumu attiecīgu normatīvajos aktos noteikto obligāti veicamo darbību veikšanas finansēšanai.

**Sagaidāmie uzlabojumi, ja tiks piešķirts papildu finansējums institūcijām nomas maksas segšanai valsts akciju sabiedrībai „Valsts nekustamie īpašumi”**

Nodrošinot pāreju uz nomas attiecībām, paredzamas šādas priekšrocības:

- institūcijas tiks atbrīvotas no tām neraksturīgu funkciju veikšanas;

- netiks pieļauts kritiskā stāvoklī esošu būvju, kas atrodas institūciju lietošanā, skaita pieaugums un sabiedriskās drošības un cilvēku veselības apdraudējums, tiks minimizēts to gadījumu skaits, kad steidzamības kārtā institūcijām nepieciešams risināt jautājumu par papildu finansējuma piešķiršanu neatliekamu to lietošanā esošu nekustamo īpašumu remontdarbu veikšanai, jo attiecīgu remontdarbu veikšanu būs iespējams finansēt no uzkrājumu fonda kārtējiem un kapitālajiem remontiem, kas tiek veidots no institūciju veikto nomas maksu atbilstošās daļas. No uzkrājuma fonda iespējams finansēt būvniecības darbus, kas, lai arī neprasa būtiskus finanšu ieguldījumus, tomēr, ja tie tiek veikti pārdomāti atbilstoši izstrādātajam kapitālo ieguldījumu plānam, ne vien nodrošinātu nekustamo īpašumu tehniskā stāvokļa tālāku nepasliktināšanos, bet arī pakāpeniski uzlabotu to tehnisko stāvokli ilgtermiņā. Kā piemērus būvniecības darbiem, kas var tikt finansēti no uzkrājuma fonda var minēt: iekštelpu kosmētiskais remonts, sanitāro mezglu atjaunošana, atsevišķu būvju demontāža u.c. Tomēr jānorāda, ka uzkrājumu fonds kārtējiem un kapitālajiem remontdarbiem veidosies pakāpeniski, līdz ar to ik gadu būs iespējams plānot nepieciešamos remontdarbus, lai nodrošinātu nekustamo īpašumu tehniskā stāvokļa nepasliktināšanos un pakāpenisku uzlabošanu, tomēr jāņem vērā, ka uzkrājumu veidošanai lieliem kapitālieguldījumiem nozīmīgu nekustamā īpašuma attīstības būvniecības darbu veikšanai ir nepieciešams ilgs laika periods, līdz ar to sliktā tehniskā stāvoklī esošu nekustamo īpašumu attīstīšanai būs nepieciešams arī risināt jautājumu par papildu valsts budžeta finansējuma piesaisti attīstības projekta īstenošanai likumprojekta par vidējā termiņa budžeta ietvaru un kārtējā gada valsts budžeta likumprojekta sagatavošanas procesā kopā ar visu ministriju un citu valsts pārvaldes iestāžu jauno politikas iniciatīvu pieprasījumiem, kā arī risināt jautājumus par Eiropas Savienības fondu un ārvalstu finanšu instrumentu finansējuma piesaisti;

- nekustamā īpašuma lietotājam tiks nodrošināta tā lietotā nekustamā īpašuma profesionāla un sistemātiska apsaimniekošana atbilstoši savstarpēji saskaņotam apsaimniekošanas pasākumu plānam (apkures sistēmas apsaimniekošana; ūdensvada un kanalizācijas sistēmas apsaimniekošana; elektroapgādes tīklu apsaimniekošana; ugunsdzēsības sistēmas tehniskā apkalpošana; gaisa ventilācijas un kondicionēšanas sistēmas apkalpošana; liftu tehniskā uzraudzība un apkope; ārējās teritorijas uzkopšana; telpu un sanitāro mezglu uzkopšana – darba vietu uzkopšana, koplietošanas telpu uzkopšana). Valsts akciju sabiedrība „Valsts nekustamie īpašumi” nodrošina, ka nekustamo īpašumu pārvaldīšanā iesaistītie darbinieki ir savas nozares profesionāļi un ievēro valsts akciju sabiedrības „Valsts nekustamie īpašumi” izstrādātās metodikas un vadlīnijas, kas ļauj nekustamā īpašuma pārvaldīšanu veikt plānveidīgi un sistemātiski;

- nekustamā īpašuma lietotājam tiks nodrošināta tā lietotā nekustamā īpašuma plānveidīga kapitālo ieguldījumu vadība jeb attīstības projektu vadību, kā ietvaros tiks veikta attīstības projektu plānošana, īstenošana un rezultātu uzturēšana, t.i.:

• Projekta saturs tiks izstrādāts atbilstoši vajadzībām un finansiālām iespējām. Nepieciešamības gadījumā tiks sagatavota dokumentācija projekta apstiprināšanai Ministru kabinetā, vai projekta iesnieguma izstrādei, lai piesaistītu Eiropas Savienības fondu līdzfinansējumu. Valsts akciju sabiedrībai „Valsts nekustamie īpašumi” ir izstrādāti principi un uzkrāta pieredze Eiropas Savienības fondu projektu vadībā. Valsts akciju sabiedrība „Valsts nekustamie īpašumi” Eiropas Savienības fondu apguvē var iesaistīties kā finansējuma saņēmējs, projekta partneris vai projekta īstenotājs uz sadarbības līguma pamata.

• Tiks organizēta profesionāla publisko iepirkumu vadība – valsts akciju sabiedrībā „Valsts nekustamie īpašumi” ir izstrādāta tipveida iepirkuma dokumentācija, iepirkuma procedūras tiek organizētas atbilstoši Publisko iepirkumu likuma prasībām.

• Attīstības projektu vadību nodrošinās profesionāla projekta administratīvā un finanšu vadība – valsts akciju sabiedrības „Valsts nekustamie īpašumi” izveidotas iekšējās procedūras projektu vadībai, izstrādāta tipveida dokumentācija, projektu vadībā strādā profesionāļi. Tas ļauj projektu vadībā ieekonomēt laiku uz administratīvajiem procesiem.

• Tiks nodrošināta profesionāla projekta būvniecības procesu vadība – valsts akciju sabiedrībai „Valsts nekustamie īpašumi” ir uzkrāta pieredze publisko ēku būvniecības procesa organizēšanā, pieredze un zināšanas energoefektivitātes prasību ievērošanas un kultūras mantojuma saglabāšanas jomā.

• Zema neattiecināmo izmaksu iespējamība un elastība to izmaksu segšanā – pateicoties valsts akciju sabiedrības „Valsts nekustamie īpašumi” darbinieku profesionalitātei, tiek minimizēta iespēja, ka daļa no izdevumiem netiek attiecināti, to rašanās rezultātā valsts akciju sabiedrība „Valsts nekustamie īpašumi” var segt neattiecināmos izdevumus, attiecināt uz objekta uzturēšanas izmaksām un iekļaujot nākotnes nomas maksā.

• Tiks nodrošināta projektu rezultātu uzturēšana atbilstoši Eiropas Savienības fondu prasībām.

Katram objektam tiks veidots atsevišķs uzkrājuma fonds, kurā uzkrātie līdzekļi tiks izlietoti konkrētā objekta kārtējiem un kapitālajiem remontdarbiem (valsts akciju sabiedrības „Valsts nekustamie īpašumi” īpašumā esošajiem objektiem – kārtējiem remontdarbiem). Gadījumā, ja atsevišķiem objektiem kārtējos un kapitālos remontdarbus nebūs iespējams finansēt esošo uzkrāto līdzekļu ietvaros vai uzkrāto līdzekļu vēl konkrētajam nekustamajam īpašumam nebūs vispār, trūkstošā finansējuma apmērs varēs tikt īslaicīgi (termiņā līdz divpadsmit mēnešiem) finansēts no nekustamā īpašuma pārvaldītāja brīvajiem līdzekļiem un attiecīgi izdevumi pārvaldītājam tiks kompensēti tiklīdz nomas maksas veidā saņemta attiecīgā uzkrājuma kārtējiem un kapitālajiem remontdarbiem komponentes daļa. Tātad no nekustamā īpašuma pārvaldītāja līdzekļiem iespējams finansēt konkrētu remontdarbu veikšanu tādā apmērā, kādā saskaņā ar noslēgtā nomas līguma nosacījumiem turpmāko divpadsmit mēnešu laikā nomas maksas veidā pārvaldītājs saņems līdzekļus konkrētā nekustamā īpašuma uzkrājumiem kārtējiem un kapitālajiem remontdarbiem un kas nav jau rezervēti citu plānoto remontdarbu konkrētā nekustamajā īpašumā veikšanai. Kārtējo un kapitālo remontdarbu veikšanai nepieciešamais finansējuma apmērs, kas tiks finansēts no nekustamā īpašuma pārvaldītāja brīvajiem līdzekļiem, būs nomnieka parādsaistības, līdz brīdim, kad nomas maksas ietvaros caur uzkrājumu kārtējiem un kapitālajiem remontdarbiem komponenti valsts akciju sabiedrībai „Valsts nekustamie īpašumi” tiks pilnībā kompensēti veiktie ieguldījumi, ievērojot 12 mēnešu termiņu. Minētās kārtības ievērošana neizslēdz nomnieka tiesības atkāpties ātrāk no līguma, atmaksājot valsts akciju sabiedrībai „Valsts nekustamie īpašumi” atlikušo vēl neatmaksāto ieguldījumu apmēru. Tā kā trūkstošā finansējuma apmērs varēs tikt tikai īslaicīgi (līdz 12 mēnešiem) finansēts no pārvaldītāja brīvajiem līdzekļiem, tad nav plānots valsts iestādēm piemērot % likmi par finanšu līdzekļu “īstermiņa lietošanu”.

Savukārt, ja veicami kārtējie un kapitālie remontdarbi tādā apmērā, ka nav iespējams tos finansēt nedz jau no uzkrāto līdzekļu, nedz nekustamā īpašuma pārvaldītāja finanšu līdzekļiem, ko iespējams atgūt divpadsmit mēnešu laikā, kā arī, ja veicami kapitālie remontdarbi valsts akciju sabiedrības „Valsts nekustamie īpašumi” īpašumā esošos objektos, tādā gadījumā risināms jautājums par nomas maksas apmēra pārskatīšanu (iekļaujot kapitālieguldījumu (K) un saistīto izmaksu komponentes), kuru apmaksa uzsākama pēc veiktajiem kapitālieguldījumiem objektā, un nepieciešamības gadījumā nomniekam risināms jautājums par papildu finansēja pieprasīšanu.

**Priekšlikumi turpmākai rīcībai**

Ņemot vērā augstāk minēto, nekavējoši ir meklējams risinājums pārejai uz nomas attiecībām (papildus finansējuma piešķiršanai nomas maksas segšanai valsts akciju sabiedrībai „Valsts nekustamie īpašumi”) un uzkrājumu veidošanai kārtējiem un kapitālajiem remontiem par visiem institūciju lietošanā un apsaimniekošanā nodotajiem objektiem (arī nomas maksu palielināšanai, iekļaujot uzkrājumu komponenti kārtējiem un kapitāliem remontdarbiem, kur tāda nav iekļauta), lai nepieļautu kritiskā stāvoklī esošu būvju skaita pieaugumu un sabiedriskās drošības un cilvēku veselības apdraudējumu, lai turpmāk nodrošinātu sistēmisku (nepārtrauktu) institūciju lietoto nekustamo īpašumu apsaimniekošanu un uzturēšanu, tai skaitā nodrošinot nepieciešamo remontdarbu savlaicīgu veikšanu, nodrošinātu plānveidīgu un izlīdzinātu gadskārtējo valsts budžeta naudas plūsmu nepieciešamo kārtējo un kapitālo remontdarbu veikšanai. Līdz ar to jautājumu par papildu finansējuma piešķiršanu nomas maksu segšanai valsts akciju sabiedrībai „Valsts nekustamie īpašumi” nepieciešams risināt likumprojekta „Par vidēja termiņa budžeta ietvaru 2018., 2019. un 2020.gadam” un likumprojekta „Par valsts budžetu 2018.gadam” sagatavošanas ietvaros. Tāpat nekavējoši nepieciešams risināt jautājumu par papildu finansējuma piešķiršanu jau šobrīd apzināto neapmierinošā un pirms avārijas stāvoklī esošo būvju, kas atrodas iestāžu apsaimniekošanā un lietošanā, uzlabošanas darbu veikšanai vai nojaukšanai.

Valsts akciju sabiedrība „Valsts nekustamie īpašumi” lūgusi institūcijām, kas lieto valsts īpašumā Finanšu ministrijas valdījumā esošos nekustamos īpašumus un valsts akciju sabiedrības „Valsts nekustamie īpašumi” īpašumā esošos nekustamos īpašumus uz apsaimniekošanas un lietošanas līgumu pamata, iesniegt nekustamo īpašumu apsaimniekošanas pasākumu plānus, norādot nepieciešamos apsaimniekošanas pasākumus, to nodrošināšanas biežumu, kā arī veicēju.

Ņemot vērā apsaimniekošanas pasākumu plānos norādīto, katram valsts īpašumā Finanšu ministrijas valdījumā esošam nekustamajam īpašumam un valsts akciju sabiedrības „Valsts nekustamie īpašumi” īpašumā esošam nekustamajam īpašumam, ko uz apsaimniekošanas un lietošanas līgumu pamata vai nomas līgumu pamata, kuru nomas maksās nav iekļauta uzkrājumu kārtējiem un kapitālajiem remontdarbiem komponente, lieto institūcija, aprēķinātas nomas maksas saskaņā ar Ministru kabineta 2010.gada 8.jūnija noteikumu Nr.515 „Noteikumi par valsts un pašvaldību mantas iznomāšanas kārtību, nomas maksas noteikšanas metodiku un nomas līguma tipveida nosacījumiem” 3.nodaļā noteikto nomas maksas noteikšanas metodiku.

Detalizēta informācija par katram nekustamajam īpašumam prognozēto nomas maksas apmēru atspoguļota 4.pielikumā (aprēķinātās nomas maksas ir provizoriskas, tās var tikt precizētas atbilstoši faktiskajām pārvaldīšanas izmaksām pirms jaunās politikas iniciatīvas izstrādes). Jānorāda, ka 4.pielikumā apkopotas nomas maksu prognozes par tiem nekustamajiem īpašumiem, kuri nodoti valsts institūciju lietošanā un atrodas valsts īpašumā Finanšu ministrijas valdījumā vai valsts akciju sabiedrības „Valsts nekustamie īpašumi” īpašumā uz 2016.gada 1.februāri (jāvērš uzmanība, ka Ministru kabineta 2015.gada 14.jūlija sēdē (prot. Nr.34 43.§) tika pieņemts zināšanai informatīvais ziņojums „Par priekšlikumiem turpmākai Valsts nekustamā īpašuma vienotas pārvaldīšanas un apsaimniekošanas koncepcijas īstenošanai” un atbalstīta informatīvā ziņojuma 5.sadaļā noteiktā rīcība saistībā ar turpmāko Valsts nekustamā īpašuma vienotas pārvaldīšanas un apsaimniekošanas koncepcijas īstenošanu, tostarp atbalstīts priekšlikums, lai nodrošinātu vienlīdzīgu pāreju uz nomas maksas attiecībām ar visām valsts pārvaldes iestādēm, veicot valsts nekustamo īpašumu turpmāko centralizēšanas procesu, vienlaicīgi ar valsts nekustamo īpašuma valdītāju maiņas brīdi attiecīgajā Ministru kabineta rīkojumā noteikt, ka minimālās nomas maksas segšanai: a) nepieciešamais finansējums tiek segts attiecīgajai ministrijai vai valsts pārvaldes iestādei piešķirto valsts budžeta līdzekļu ietvaros vai b) papildus nepieciešamā finansējuma jautājums tiek risināts attiecīgajai ministrijai vai valsts pārvaldes iestādei iesniedzot jaunās politikas iniciatīvas (kā administratīvās kapacitātes stiprināšanas pasākumi) gadskārtējā valsts budžeta likumprojekta un vidēja termiņa budžeta ietvara likumprojekta sagatavošanas ietvaros).

Apkopojot informāciju par 2014.gadā saņemtajiem ieņēmumiem no nomas maksām un veiktajiem izdevumus saistībā ar robežšķēršošanas vietās esošo nekustamo īpašumu „Grebņovas robežkontroles punkts”, Kārsavas novads, Malnavas pagastā, „RKP Patarnieki”, Krāslavas novadā, Piedrujas pagastā, „Silenes RKP”, Daugavpils novadā, Skrudalienas pagastā un „Pirmais Terehovas robežkontroles punkts”, Zilupes novadā, Zaļesjes pagastā (turpmāk – RŠV) uzturēšanu, secināms, ka esošās nomas maksas nesedz reālos RŠV apsaimniekošanas izdevumus, turklāt tajās nav iekļauti uzkrājumi kārtējiem un kapitālajiem remontdarbiem, līdz ar to trūkst finansējums nepieciešamo remontdarbu veikšanai. Izdevumi, kas attiecināmi uz Finanšu ministrijas padotības iestādi (Valsts ieņēmumu dienestu) saistībā ar RŠV uzturēšanu, vairāk kā divas reizes pārsniedz ieņēmumus no noslēgtajiem nomas līgumiem. Izdevumi, kas attiecināmi uz Zemkopības ministrijas padotības iestādi (Pārtikas un veterinārais dienests) saistībā ar RŠV uzturēšanu, vairāk kā trīs reizes pārsniedz ieņēmumus no noslēgtajiem nomas līgumiem. Izdevumi, kas attiecināmi uz Iekšlietu ministrijas padotības iestādi (Nodrošinājuma valsts aģentūra) saistībā ar RŠV uzturēšanu, vairāk kā vienu reizi pārsniedz ieņēmumus no noslēgtajiem nomas līgumiem. Ņemot vērā valsts budžeta finansiālās iespējas, makroekonomiskos rādītājus, kā arī faktu, ka valsts budžetā iestādēm nav paredzēti papildu līdzekļi nomas maksu un apkures izmaksu segšanai nepieciešamajā apmērā, risināms jautājums par papildus nepieciešamā finansējuma piešķiršanu nomas maksas segšanai par RŠV (nepieciešams papildu finansējums Finanšu ministrijai, Zemkopības ministrijai un Iekšlietu ministrijai).

Ņemot vērā valsts budžeta reālās iespējas, par pārējiem 4.pielikumā uzskaitītajiem valsts institūciju lietošanā esošajiem nekustamajiem īpašumiem plānots nodrošināt pakāpenisku nomas saistību nodibināšanu, līgumus slēdzot (iekļaujot nomas maksā komponenti kārtējiem un kapitālajiem remontdarbiem) 2018., 2019. un 2020.gadā:

* 2018.gadā par Finanšu ministrijas, atsevišķu Kultūras ministrijas padotības iestāžu, Ekonomikas ministrijas, Zemkopības ministrijas un Kultūras ministrijas lietotajiem nekustamajiem īpašumiem. Būtiski ir atzīmēt, ka pēc iespējas ātrāk jānodrošina nomas līgumu slēgšana un attiecīgu uzkrājumu veidošana par tiem nekustamajiem īpašumiem, kuru attīstībai piesaistīti Ārvalstu finanšu instrumentu un Eiropas Savienības politikas instrumentu finansējums;
* 2019.gadā par Kultūras ministrijas padotībā esošā Latvijas Nacionālā arhīva lietotajiem nekustamajiem īpašumiem;
* 2020.gadā par Kultūras ministrijas padotībā esošo valsts profesionālās izglītības iestāžu, valsts augstskolas un tās iestādes, valsts kapitālsabiedrību, kurās Kultūras ministrija ir valsts kapitāla daļu turētāja, kā arī par Aizsardzības ministrijas, Veselības ministrijas un Iekšlietu ministrijas padotības iestāžu, Valsts kancelejas un Valsts administrācijas skolas lietotajiem nekustamajiem īpašumiem.

Saskaņā ar aprēķiniem kopējais informatīvā ziņojuma 4.pielikumā minēto nekustamo īpašumu provizoriskais nomas maksas apmērs 2018., 2019. un 2020.gadā atspoguļots tabulā. Vienlaikus jānorāda, ka daļa no provizoriskās nomas maksas kā nodokļu ieņēmumi ieskaitāmi valsts budžetā, to apmērs 2018., 2019. 2020. un 2021.gadā arī atspoguļots tabulā. Detalizētāka informācija par provizoriskās nomas maksas daļu, kas kā nodokļu ieņēmumi ieskaitāma valsts budžetā, atspoguļota 5.pielikumā.

**Provizoriskais nomas maksas apmērs un nomas maksas daļa, kas kā nodokļu ieņēmumi ieskaitāma valsts budžetā**

|  |  |  |
| --- | --- | --- |
| **Gads** | **Nomas maksu (ieskaitot PVN) prognoze, *euro*** | **Nomas maksas daļa, kas kā nodokļu ieņēmumi ieskaitāma valsts budžetā, *euro*** |
| 2018. | 2 152 903 | 815 428 |
| 2019. | 5 148 633 | 1 570 387 |
| 2020. | 8 828 216 | 2 530 214 |
| 2021. | 8 828 216 | 2 530 214 |

Informatīvā ziņojuma 4.pielikumā nav iekļauti tie nekustamie īpašumi, par kuriem pieņemti Ministru kabineta lēmumi vai noslēgtas citas vienošanās ar institūcijām par attīstības projekta īstenošanu, piemēram, Korupcijas novēršanas un apkarošanas biroja nekustamais īpašums Citadeles ielā 1, Rīgā, Iekšlietu ministrijas padotībā esošā Iekšējā drošības biroja nekustamais īpašums Krišjāņa Valdemāra ielā 1a, Rīgā, un Tiesu administrācijas (Zemgales priekšpilsētas tiesas vajadzībām) Mazā Nometņu ielā 39, Rīgā; Latvijas Republikas Prokuratūras, Drošības policijas, Tiesu administrācijas (Ventspils tiesas Zemesgrāmatu nodaļas) lietotais nekustamais īpašums Jūras ielā 34, Ventspilī, un valsts sabiedrības ar ierobežotu atbildību „Jaunais Rīgas teātris” lietotais nekustamais īpašums Lāčplēša ielā 25, Rīgā.

Tāpat sarakstā nav iekļauti Latvijas Republikas Prokuratūras lietotie nekustamie īpašumi Dārza ielā 13, Alūksnē, Viestura ielā 10, Dobelē, Dzirnavu ielā 11, Limbažos, Krasta ielā 11, Ogrē, Dzirnavu ielā 113, Rīgā, Raiņa ielā 3A, Valkā, un Leona Paegles ielā 11, Valmierā, ņemot vērā to, ka Latvijas Republikas Prokuratūrai 2015.gadam un turpmākajiem gadiem sākotnēji tika paredzēts finansējums 320 034 *euro* apmērā, lai nodrošinātu Prokuratūras apsaimniekošanā un lietošanā nodoto nekustamo īpašumu nomas maksu segšanu. Par minētajiem nekustamajiem īpašumiem 2015.gadā ir noslēgti nomas līgumi ar Prokuratūru par faktisko lietošanu no 2015.gada 1.marta. Par prokuratūras lietoto nekustamo īpašumu Kalpaka bulvārī 6, Rīgā, 2015.gadā ir saglabāts apsaimniekošanas un lietošanas līgums vēl uz 3 gadiem, ņemot vērā Ministru kabineta 2014.gada beigās pieņemto lēmumu (Ministru kabineta 2014. gada 10.novembra sēdes prot. Nr. 61 28.§ „Informatīvais ziņojums „Par ministriju iesniegtajiem priekšlikumiem likumā „Par vidēja termiņa budžeta ietvaru 2014., 2015. un 2016.gadam” 2015.gadam un turpmākajiem gadiem paredzētajam finansējumam jauno politikas iniciatīvu īstenošanai un citu ministriju iesniegto pasākumu, kas pozitīvi ietekmē fiskālās telpas apjomu, izdevumu izvērtējums”” 28. punkts) samazināt likumā „Par vidēja termiņa budžeta ietvaru 2014., 2015. un 2016.gadam” valsts budžetā Latvijas Republikas Prokuratūrai paredzētos izdevumus 2015.gadam un turpmākajiem gadiem 95 275 *euro* apmērā (katru gadu). Jautājums par Latvijas Republikas Prokuratūrai papildus nepieciešamo finansējumu pārejai uz nomas attiecībām par nekustamā īpašuma Aspazijas bulvārī 7, Rīgā, un telpu Kalnciema ielā 14, Rīgā, lietošanu tika risināts atsevišķi, tas ir, 2015.gada 29.jūnijā pieņemot Ministru kabineta rīkojumu Nr.338 „Par finansējuma piešķiršanu Latvijas Republikas Prokuratūrai nekustamā īpašuma Aspazijas bulvārī 7, Rīgā, un ēkas Kalnciema ielā 14, Rīgā, telpu nomas maksas, aprīkojuma, pārcelšanās un citu saistīto izdevumu segšanai”, kurā Prokuratūrai, iesniedzot budžeta pieprasījumu likumprojektam „Par valsts budžetu 2016.gadam” un likumprojektam „Par vidēja termiņa budžeta ietvaru 2016., 2017. un 2018.gadam”, noteikts uzdevums iekļaut tajā nepieciešamo finansējumu ilgtermiņa saistībām nekustamā īpašuma Aspazijas bulvārī 7, Rīgā,  nomas maksas izdevumu segšanai no 2019.gada līdz 2039.gadam un ilgtermiņa saistībām telpu Kalnciema ielā 14, Rīgā, nomas maksas izdevumu segšanai no 2017.gada līdz 2037.gadam.

Ņemot vērā grozījumus Ēku energoefektivitātes likumā (stājās spēkā 2016.gada 5.aprīlī), tā 14.panta trešā daļa paredz, ka valsts pērk vai nomā tikai tādas ēkas, kas atbilst šā likuma 4.pantā noteiktajām energoefektivitātes minimālajām prasībām, ko apliecina ēkas energosertifikāts. Savukārt minētā likuma pārejas noteikumu 7.punkts paredz, ka ēkās, kuras tiek nodotas lietošanā tiešās pārvaldes iestādei, sākot ar 2016.gada 1.aprīli, un kuras neatbilst energoefektivitātes minimālajām prasībām, triju gadu laikā no nomas līguma noslēgšanas dienas ievieš vismaz trīs attiecīgās ēkas energosertifikāta pārskatā norādītos energoefektivitāti uzlabojošos pasākumus, kuru izmaksas ir rentablas paredzamajā (plānotajā) kalpošanas laikā.

Šobrīd tiek veiktas darbības, lai nodrošinātu ēku energosertifikātu iegūšanu informatīvā ziņojuma 4.pielikumā minētajām ēkām, kā arī apzināts piesaistāmo Eiropas Savienības vai citu ārvalstu finanšu instrumentu finansējums energoefektivitāti uzlabojošo pasākumu veikšanai.

Attiecībā uz ēkām, kurām līdz jauno politikas iniciatīvu iesniegšanai būs saņemti ēku energosertifikāti un izvērtētas iespējas piesaistīt Eiropas Savienības vai citu ārvalstu finanšu instrumentu finansējumu energoefektivitāti uzlabojošo pasākumu veikšanai, tiks attiecīgi precizēti nomas maksu aprēķini.

Savukārt, ēkām, kurām energosertifikātu izsniegšana tiks īstenota 2017.gadā un turpmākajos gados, ja nebūs iespējams piesaistīt Eiropas Savienības vai citu ārvalstu finanšu instrumentu finansējumu energoefektivitāti uzlabojošo pasākumu veikšanai, būs risināms jautājums par papildus nepieciešamā finansējuma piesaistīšanu.

Ņemot vērā apstākli, ka liela daļa no informatīvā ziņojuma 4.pielikumā minētajām institūcijām sniedz maksas pakalpojumus un attiecīgi gūst ieņēmumus, pirms risināt jautājumu par papildu finanšu resursu piešķiršanu no valsts budžeta, Finanšu ministrijai (Valsts ieņēmumu dienestam), Kultūras ministrijai, Veselības ministrijai, Zemkopības ministrijai un Valsts kancelejai nepieciešams iesniegt informāciju par gatavību pārskatīt to un to padotības iestāžu maksas pakalpojumu cenrāžus, izvērtējot iespējas palielināt sniegto pakalpojumu izmaksas atbilstoši faktiskajām izmaksām, tostarp nomas izmaksām *(Likuma par budžetu un finanšu vadību 5.panta 121 daļa paredz, ka nosakot maksas pakalpojuma izcenojumu, ievēro nosacījumu, ka samaksa par pakalpojumu nedrīkst pārsniegt ar pakalpojuma sniegšanu saistītās izmaksas)* un, ja nepieciešams, iesniegt attiecīgus tiesību aktu projektus izskatīšanai Ministru kabinetā.

Lai Finanšu ministrija (valsts akciju sabiedrība „Valsts nekustamie īpašumi”) varētu izstrādāt attiecīgu starpnozaru jauno politikas iniciatīvu, ņemot vērā izvērtējumu par iespēju pārskatīt maksas pakalpojumu cenrāžus, Valsts ieņēmumu dienestam, Aizsardzības ministrijai, Ekonomikas ministrijai, Iekšlietu ministrijai, Kultūras ministrijai *(izņemot par nekustamajiem īpašumiem, ko lieto tās padotībā esošās izglītības iestādes, augstskola un tās iestāde, kā arī valsts kapitālsabiedrības, kuru valsts kapitāla daļu turētāja ir Kultūras ministrija),* Veselības ministrijai, Zemkopības ministrijai un Valsts kancelejai nepieciešams iesniegt Finanšu ministrijā informāciju par papildu nepieciešamā finansējuma apmēru, lai nodrošinātu nomas līgumu noslēgšanu ar valsts akciju sabiedrību „Valsts nekustamie īpašumi” par informatīvā ziņojuma 4.pielikumā minēto nekustamo īpašumu nomu no attiecīgo gadu 1.janvāra. Institūcijām, veicot papildu nepieciešamā finansējuma apmēra apzināšanu, jāņem vērā nekustamo īpašumu apsaimniekošanas pasākumu plānos norādītais (jāplāno finansējums arī apsaimniekošanas darbībām, ko institūcijas plānojušas arī turpmāk nodrošināt pašas), informatīvā ziņojuma 4.pielikumā minētais nomas maksas apmērs, kā arī apstāklis, ka institūciju nomā tiks nodota tikai to funkciju veikšanai nepieciešamā platība, savukārt pārējo platību privātpersonām vai citām institūcijām iznomās valsts akciju sabiedrība „Valsts nekustamie īpašumi” (līdz ar to institūcijas nevar plānot attiecīgus pašu ieņēmumu no nekustamo īpašumu vai to daļu nomas), izņemot atsevišķus gadījumus, kad individuāli izvērtējot situāciju tiks pieņemts lēmums atļaut nomas objektu nodot apakšnomā.

Attiecīgi Finanšu ministrija pēc minētās informācijas saņemšanas normatīvajos aktos noteiktā kārtībā iesniegs attiecīgu jauno politikas iniciatīvu. Finanšu ministrijas priekšlikums par papildu nepieciešamā finansējuma piešķiršanu, lai nodrošinātu, ka informatīvā ziņojuma 4.pielikumā minētās iestādes noslēgtu nomas līgumus ar valsts akciju sabiedrību „Valsts nekustamie īpašumi” par nekustamo īpašumu nomu no attiecīgo gadu 1.janvāra, izskatāms Ministru kabinetā kopā ar visu ministriju un citu centrālo valsts iestāžu pieprasījumiem jaunām politikas iniciatīvām likumprojekta „Par vidēja termiņa budžeta ietvaru 2018., 2019. un 2020. gadam” un likumprojekta „Par valsts budžetu 2018.gadam” sagatavošanas procesā.

Tā kā visas valsts profesionālās izglītības iestādes tiek finansētas pēc vienotiem kritērijiem saskaņā ar Ministru kabineta 2007.gada 2.oktobra noteikumiem Nr.655 „Noteikumi par profesionālās izglītības programmu īstenošanas izmaksu minimumu uz vienu izglītojamo” un šo izmaksu minimumā ir ietvertas arī izglītības iestādes uzturēšanas un remontu izmaksas, Kultūras ministrijai sadarbībā ar Izglītības un zinātnes ministriju jāveic visas nepieciešamās darbības, lai nodrošinātu, ka Kultūras ministrijas padotībā esošās izglītības iestādes no 2019.gada 1.janvāra noslēdz nomas līgumus ar valsts akciju sabiedrību „Valsts nekustamie īpašumi”. Tas pats attiecināms uz Kultūras ministrijas padotībā esošo Latvijas Kultūras akadēmiju (atvasināta publiska persona) un Latvijas Kultūras koledžu (atvasinātas publiskas personas aģentūra), ņemot vērā, ka visas augstskolas tiek finansētas pēc vienotiem finansēšanas normatīviem, t.i., Ministru kabineta 2006.gada 12.decembra noteikumiem Nr.994 „Kārtība, kādā augstskolas un koledžas tiek finansētas no valsts budžeta līdzekļiem”, kas ietver visas augstākās izglītības programmu īstenošanai nepieciešamās izdevumu pozīcijas, t.sk., telpu apkopes izmaksas un remontu izmaksas.

Arī valsts pasūtījuma izmaksās ir ietvertas visas izdevumu pozīcijas, kas nepieciešamas, lai attiecīgu pakalpojumu valstij vispār varētu sniegt, tostarp telpu uzturēšanas izmaksas, turklāt valsts kapitālsabiedrībām, kuras pilda valsts pasūtījumu konkrētā jomā, ir savi ieņēmumi, kurus var novirzīt nomas maksas izdevumu segšanai, līdz ar to Kultūras ministrijai būtu jāpārskata valsts kapitālsabiedrību, kurās Kultūras ministrija ir valsts kapitāla daļu turētāja, iespējas segt nomas maksas to pieejamo resursu ietvaros, nepieciešamības gadījumā risinot jautājumu par papildu finansējuma pieprasīšanu, lai nodrošinātu, ka valsts kapitālsabiedrības no 2020.gada 1.janvāra noslēdz nomas līgumus ar valsts akciju sabiedrību „Valsts nekustamie īpašumi”.

Norādām, ka tiek izstrādāts Ministru kabineta lēmuma projekts par nekustamo īpašumu nodošanu kapitālsabiedrībām bezatlīdzības lietošanā, saskaņā ar kuru ir paredzēts, ka valsts sabiedrībai ar ierobežotu atbildību „Valmieras drāmas teātris” bezatlīdzības lietošanā tiek nodots nekustamais īpašums Lāčplēša ielā 4, Valmierā; valsts sabiedrībai ar ierobežotu atbildību „Dailes teātris” - nekustamais īpašums Brīvības ielā 75, Rīgā, valsts sabiedrībai ar ierobežotu atbildību „Latvijas Leļļu teātris” – nekustamais īpašums Krišjāņa Barona ielā 16/18, Rīgā un valsts sabiedrībai ar ierobežotu atbildību „Latvijas Nacionālais simfoniskais orķestris” – nekustamais īpašums Amatu ielā 6, Rīgā. Saskaņā ar Eiropas Komisijas atbalsta lietas SA.34462 (2012/NN) 15.punktu atbalsta shēma attiecas uz laikposmu līdz 2017.gada aprīlim, tāpēc šobrīd iespējams paredzēts nodot bezatlīdzības lietošanā līdz 2017.gada 30.aprīlim. Tomēr jānorāda, ka saskaņā ar Ministru kabineta 2015.gada 22.decembra sēdes protokollēmuma (prot. Nr.68 56.§) 3.1.apakšpunktu Kultūras ministrijai uzdots sadarbībā ar Finanšu ministriju sagatavot un līdz 2016.gada 1.jūlijam iesniegt Eiropas Komisijai grozījumus valsts atbalsta shēmā SA.33106 (2012/NN) „Programma „Kultūra””, paredzot atbalsta programmas pagarināšanu. Līdz ar to, ja Eiropas Komisija pieņems lēmumu par valsts atbalsta shēmas SA.33106 (2012/NN) „Programma „Kultūra”” termiņa pagarināšanu, būs iespējams risināt jautājumu par nodošanas bezatlīdzības lietošanā termiņa pagarināšanu līdz 2018.gada 31.decembrim, bet ja attiecīgs Eiropas Komisijas pozitīvs lēmums netiks pieņemts, kapitālsabiedrībām nomas līgumi būs jānoslēdz līdz 2017.gada 30.aprīlim.

Turklāt, tā kā pēc nomas attiecību nodibināšanas uzkrājumi kārtējiem un kapitālajiem remontdarbiem veidosies pakāpeniski, taču atsevišķu institūciju lietošanā esošo būvju tehniskais stāvoklis nepieļauj problēmas risinājumu atlikt uz vēlāku laiku, vienlaikus ir nepieciešams risināt jautājumu par papildu finanšu līdzekļu piešķiršanu nepieciešamajiem būvniecības darbiem valsts īpašumā Finanšu ministrijas valdījumā esošajās būvēs būves „Gailīškrogs” (būves kadastra apzīmējums 4292 004 0029 001) Vecpiebalgas pagastā, Vecpiebalgas novadā, konservācijas darbu veikšanai EUR 12 837,87 apmērā; būves (būves kadastra apzīmējums 0100 061 0094 006) Kalnciema ielā 10k-2, Rīgā, jumta seguma ierīkošanai un citiem darbiem EUR 63 005,91 apmērā.

Gadījumā, ja līdz jauno politikas iniciatīvu iesniegšanai Kultūras ministrija būs radusi citu risinājumu finansējuma piesaistei būves Kalnciema ielā 10k-2, Rīgā, jumta seguma ierīkošanai, piemēram piesaistot Eiropas Savienības vai citu ārvalstu finanšu instrumentu finansējumu, tad jaunajā politikas iniciatīvā attiecīgais finansējums netiks pieprasīts.

Ņemot vērā minēto, Finanšu ministrija ierosina:

1. Pieņemt zināšanai Finanšu ministrijas iesniegto informatīvo ziņojumu.
2. Uzdot Kultūras ministrijai veikt visas nepieciešamās darbības, lai nodrošinātu, ka informatīvā ziņojuma 4.pielikumā minētās institūcijas, izņemot budžeta iestādes, tas ir, Latvijas Kultūras akadēmija un aģentūra „Latvijas Kultūras akadēmijas Latvijas Kultūras koledža”, kā arī valsts kapitālsabiedrības, kuru valsts kapitāla daļu turētāja ir Kultūras ministrija, noslēdz nomas līgumus ar valsts akciju sabiedrību „Valsts nekustamie īpašumi” par informatīvā ziņojuma 4.pielikumā minēto nekustamo īpašumu nomu no 2020.gada 1.janvāra.
3. Uzdot Finanšu ministrijai (valsts akciju sabiedrībai „Valsts nekustamie īpašumi”) līdz 2017.gada 1.martam iesniegt informatīvā ziņojuma 4.pielikumā minētajām institūcijām aktuālās nomas maksu prognozes.
4. Uzdot Finanšu ministrijai (Valsts ieņēmumu dienestam), Kultūras ministrijai, Veselības ministrijai, Zemkopības ministrijai un Valsts kancelejai:
   1. līdz 2017.gada 1.aprīlim iesniegt Finanšu ministrijā informāciju par gatavību pārskatīt maksas pakalpojumu cenrāžus, izvērtējot iespējas palielināt sniegto pakalpojumu izmaksas atbilstoši faktiskajām izmaksām, tostarp nomas izmaksām;
   2. attiecīgus tiesību aktu projektus iesniegt izskatīšanai Ministru kabinetā līdz tā gada beigām, kuram sekos gads, kad plānots slēgt nomas līgumus ar valsts akciju sabiedrību „Valsts nekustamie īpašumi”.

5. Uzdot Aizsardzības ministrijai, Ekonomikas ministrijai, Finanšu ministrijai (Valsts ieņēmumu dienestam), Iekšlietu ministrijai, Kultūras ministrijai (izņemot par nekustamajiem īpašumiem, kurus lieto 2.punktā minētās institūcijas), Veselības ministrijai, Zemkopības ministrijai un Valsts kancelejai līdz 2017.gada 1.aprīlim iesniegt Finanšu ministrijai (valsts akciju sabiedrībai „Valsts nekustamie īpašumi”) informāciju par papildu nepieciešamā finansējuma apmēru, lai nodrošinātu nomas līgumu noslēgšanu ar valsts akciju sabiedrību „Valsts nekustamie īpašumi” par informatīvā ziņojuma 4.pielikumā minēto nekustamo īpašumu nomu no attiecīgo gadu 1.janvāra.

6. Uzdot Finanšu ministrijai, ņemot vērā 5.punktā minēto institūciju sniegto informāciju, normatīvajos aktos noteiktā kārtībā iesniegt starpnozaru jauno politikas iniciatīvu. Finanšu ministrijas priekšlikumu par papildu nepieciešamā finansējuma piešķiršanu, lai nodrošinātu, ka informatīvā ziņojuma 4.pielikumā minētās iestādes noslēgtu nomas līgumus ar valsts akciju sabiedrību „Valsts nekustamie īpašumi” par nekustamo īpašumu nomu no attiecīgo gadu 1.janvāra, izskatīt Ministru kabinetā kopā ar visu ministriju un citu centrālo valsts iestāžu pieprasījumiem jaunām politikas iniciatīvām likumprojekta „Par vidēja termiņa budžeta ietvaru 2018., 2019. un 2020. gadam” un likumprojekta „Par valsts budžetu 2018.gadam” sagatavošanas procesā.

7. Noteikt, ka Finanšu ministrijas priekšlikumu par papildu nepieciešamā finansējuma piešķiršanu 2018.gadā nepieciešamajiem būvniecības darbiem valsts īpašumā Finanšu ministrijas valdījumā esošajās būvēs (būves „Gailīškrogs” (būves kadastra apzīmējums 4292 004 0029 001) Vecpiebalgas pagastā, Vecpiebalgas novadā, konservācijas darbu veikšanai 2018.gadā *EUR 12 838* apmērā un būves (būves kadastra apzīmējums 0100 061 0094 006) Kalnciema ielā 10k-2, Rīgā, jumta seguma ierīkošanai un citiem darbiem *EUR* *63 006* apmērā) izskatīt kā jauno politikas iniciatīvu Ministru kabinetā kopā ar visu ministriju un citu centrālo valsts iestāžu pieprasījumiem jaunām politikas iniciatīvām likumprojekta „Par vidēja termiņa budžeta ietvaru 2018., 2019. un 2020. gadam” un likumprojekta „Par valsts budžetu 2018.gadam” sagatavošanas procesā.

Finanšu ministre D.Reizniece-Ozola

04.08.2016. 17:03

7516

M.Deņisova, 67024676

[Mara.Denisova@vni.lv](mailto:Mara.Denisova@vni.lv)

J.Upeniece

[Jana.Upeniece@vni.lv](mailto:Jana.Upeniece@vni.lv)